एसएसपी हरप्रीत कौर शनिवार को अपनी पहली क्राइम मीटिंग में सख्त तेवर में रही। उनका मुख्य फोकस मामले का तेजी से अनुसंधान व दोषियों पर कोर्ट में चार्जशीट दाखिल करने पर रहा। बेहतर पुलिसिंग को लेकर सख्ती दिखाई। उनके निशाने पर वे पुलिस अधिकारी रहे जो तबादले के बाद केस की फाइलें दबाकर साथ ले जाते हैं। इससे अनुसंधान रुका रहता है। तबादले के बाद केस का प्रभार दूसरे आइओ को नहीं सौंपने वालों को नोटिस भेजने व इसका अनुपालन नहीं करने वालों पर प्राथमिकी दर्ज करने का आदेश दिया। पुलिस ऑफिस सभागार में आयोजित बैठक में सिटी एसपी उपेंद्रनाथ वर्मा और नगर डीएसपी मुकुल कुमार रंजन के साथ जिले के सभी थानाध्यक्ष मौजूद थे।